### NN 141/2021 (22.12.2021.), Odluka o općinskim porezima Općine Šandrovac

Općina Šandrovac

2407

Na temelju odredbi članka 20. i 41. Zakona o lokalnim porezima (»Narodne novine« broj 115/16 i 101/17), članka 34. Statuta Općine Šandrovac (»Općinski glasnik Općine Šandrovac« broj 01/2021), Općinsko vijeće općine Šandrovac na svojoj 5. sjednici, održanoj 10. 12. 2021. godine, na prijedlog općinskog načelnika općine Šandrovac donosi

ODLUKU

O OPĆINSKIM POREZIMA OPĆINE ŠANDROVAC

I. OPĆE ODREDBE

Članak 1.

Ovom se Odlukom utvrđuje vrsta poreza, porezni obveznik, porezna osnovica, stopa i visina poreza te način obračuna i plaćanja poreza koji su prihod Proračuna Općine Šandrovac.

II. VRSTE POREZA

Članak 2.

Općinski porezi su:

1. Porez na potrošnju,

2. Porez na kuće za odmor.

1. Porez na potrošnju

Članak 3.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine Šandrovac.

Obveznici poreza na potrošnju su fizičke i pravne osobe koje pružaju ugostiteljske usluge na području Općine Šandrovac.

Članak 4.

Osnovicu poreza na potrošnju čini prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obvezu poreza na potrošnju za obračunsko razdoblje iz stavka 2. ovog članka, porezni obveznik iskazuje na Obrascu PP-Ml-PO i predaje ga do 20. dana u mjesecu za prethodni mjesec. Utvrđenu obvezu porezni obveznik je dužan platiti do posljednjeg dana u mjesecu za prethodni mjesec.

Obrazac iz stavka 3. ovog članka podnosi se nadležnoj ispostavi Porezne uprave na način propisan Zakonom o lokalnim porezima.

Članak 5.

Porez na potrošnju plaća se po stopi od 3% i prihod je proračuna Općine Šandrovac.

2. Porez na kuće za odmor

Članak 6.

Porez na kuće za odmor plaćaju pravne i fizičke osobe koje su vlasnici kuća za odmor na području Općine Šandrovac.

Kućom za odmor smatra se svaka zgrada ili dio zgrade ili stana koji se koriste povremeno ili sezonski.

Kućom za odmor ne smatraju se gospodarstvene zgrade koje služe kao skladište poljoprivrednih proizvoda, strojeva i oruđa.

Članak 7.

Porez na kuće za odmor plaća se u godišnjem iznosu od 7,00 kuna po m² korisne površine kuće za odmor, a njenu naplatu provodit će nadležna ispostava Porezne uprave.

Članak 8.

Obveznik poreza na kuće za odmor dužan je nadležnoj ispostavi Porezne uprave dostaviti podatke o kući za odmor koji se odnose na mjesto gdje se objekt nalazi te korisnu površinu, kao i podatke o poreznom obveznom obvezniku.

Podatke iz stavka 1. ovog članka, obveznik je dužan dostaviti najkasnije do 31. ožujka godine za koju se utvrđuje porez na kuće za odmor.

Porez na kuće za odmor plaća se u roku od 15 dana od dana dostave rješenja o utvrđivanju tog poreza.

III. PRIJELAZNE I ZAVRŠNE ODREDBE

Članak 9.

Općina Šandrovac poslove utvrđivanja, evidentiranje naplate i ovrhe radi naplate općinskih poreza – poreza na potrošnju i poreza na kuće za odmor, povjerava Ministarstvu financija, Poreznoj upravi, a nadležno porezno tijelo je stvarno i mjesno nadležna ustrojstvena jedinica Porezne uprave.

Poreznoj upravi za obavljanje poslova iz stavka 1. ovog članka pripada naknada u iznosu od 5% od ukupno naplaćenih prihoda.

Porezna uprava dužna je do 15. u mjesecu, za prethodni mjesec Općini Šandrovac dostaviti izvješće o utvrđenim i naplaćenim porezima.

Članak 10.

Ovlašćuje se nadležna organizacija platnog prometa zadužena za naplatu javnih prihoda da naknadu Poreznoj upravi obračuna i uplati u Državni proračun, i to do zadnjeg dana u mjesecu za protekli mjesec.

Članak 11.

Stupanjem na snagu ove Odluke prestaje važiti Odluka općinskim porezima Općine Šandrovac (klasa: 400-08/06-11, urbroj: 2123-05-01/06 od 22. 12. 2006.).

Članak 12.

Ova Odluka će se objaviti u »Narodnim novinama« i »Općinskom glasniku Općine Šandrovac«, a stupa na snagu 1. siječnja 2022. godine.

Klasa: 410-01/21-01/1

Urbroj: 2123-05-01-21-1

Šandrovac, 10. prosinca 2021.

OPĆINSKO VIJEĆE OPĆINE ŠANDROVAC

Predsjednik Općinskog vijeća
 Tomislav Fleković, v. r.